ชื่อสถานที่: เขาค้อ
ชื่อสถานที่ในภาษาอังกฤษ: Khao Kho
ประเภท: แหล่งท่องเที่ยวทางธรรมชาติ
ชนิด: ภูเขา/ธรณีสัณฐานเฉพาะ
ที่ตั้ง: - เข็กน้อย เขาค้อ เพชรบูรณ์ 67270 ภาคเหนือ
รายละเอียด: เขาค้อ เป็นชื่อเรียกรวมทิวเขาน้อยใหญ่ของเทือกเขาเพชรบูรณ์ ในเขตอำเภอเขาค้อ เหตุที่เรียกกันว่า “เขาค้อ” เพราะป่าบริเวณนี้เดิมมีต้นค้อซึ่งเป็นไม้ตระกูลปาล์มขึ้นอยู่มาก ภูมิอากาศบนเขาค้อเย็นสบายตลอดปีแม้ในฤดูร้อน และค่อนข้างเย็นจัดในฤดูหนาว รวมทั้งมีทัศนียภาพสวยงาม จึงเป็นแหล่งท่องเที่ยวที่ได้รับความนิยมมากที่สุดแห่งหนึ่งของเพชรบูรณ์ เขาค้อประกอบด้วยภูเขาสลับซับซ้อนมากมาย ยอดเขาค้อมีความสูงประมาณ 1,175 เมตร เหนือระดับทะเล เขาย่าสูง 1,290เมตรและเขาใหญ่ สูง 865 เมตร นอกจากนั้นยังมีเขาตะเคียนโง๊ะ เขาหินตั้งบาตร เขาห้วยทรายและเขาอุ้มแพ ลักษณะป่าไม้ในแถบนี้เป็นป่าเต็งรังหรือป่าไม้สลัดใบ ป่าสน และป่าดิบ ที่น่าสนใจก็คือ พันธุ์ไม้ตระกูลปาล์ม ลักษณะคล้ายต้นตาล แต่ออกผลเป็นทะลายคล้ายหมาก แม้ปัจจุบันป่าจะถูกถางไปมากก็ตาม แต่ก็ยังมีให้เห็นอยู่บ้าง จุดท่องเที่ยวที่น่าสนใจบริเวณเขาค้อมีหลายแห่งโดยเฉพาะที่เกี่ยวกับประวัติศาสตร์การสู้รบกับคอมมิวนิสต์ อนุสาวรีย์จีนฮ่อ เป็นอนุสาวรีย์ทหารอาสาจากหน่วยรบกองพลที่ 93 ซึ่งมาช่วยรบในพื้นที่เขาค้อ และเสียชีวิตในการสู้รบ ตั้งอยู่บนเขาค้อ อยู่เลยกิโลเมตรที่ 23 ของทางหลวงหมายเลข 2196 ไปเล็กน้อย ฐานอิทธิ (พิพิธภัณฑ์อาวุธ) ตั้งอยู่บนเขาค้อ บนทางหลวงหมายเลข 2196เลยหลักกิโลเมตรที่ 28 ไปเล็กน้อย เลี้ยวขวาเข้าทางหลวงหมายเลข 2323 ไปประมาณ 3 กิโลเมตร เป็นจุดหนึ่งที่เห็นทิวทัศน์สวยงามและเคยเป็นฐานสำคัญทางยุทธศาสตร์ในอดีต ปัจจุบันเป็นพิพิธภัณฑ์อาวุธ จัดแสดงปืนใหญ่ ซากรถถังและอาวุธที่ใช้สู้รบกันบนเขาค้อ มีห้องบรรยายสรุปแก่ผู้เข้าชมเป็นหมู่คณะ เปิดให้เข้าชมทุกวัน ค่าเข้าชม 10 บาท อนุสรณ์สถานผู้เสียสละเขาค้อ อยู่บนยอดเขาสูงสุดของเขาค้อ อยู่เลยฐานอิทธิ ไปอีก 1 กิโลเมตร สร้างขึ้นเพื่อเทิดทูนวีรกรรมของพลเรือน ตำรวจ ทหาร ผู้พลีชีพในการสู้รบเพื่อปกป้องพื้นที่ในเขตรอยต่อ 3 จังหวัด คือ พิษณุโลก เพชรบูรณ์ และเลย ตั้งแต่ พ.ศ.2511-2525 สร้างด้วยหินอ่อนเป็นรูปสามเหลี่ยมสูง 24 เมตร หมายถึง การปฏิบัติการร่วมกันระหว่างพลเรือน ตำรวจ ทหารในปี พ.ศ. 2524 ผนังภายในบันทึกประวัติอนุสรณ์สถานและรายชื่อวีรชนผู้เสียสละไว้ด้วย การเดินทาง ใช้ทางหลวงหมายเลข 2196 ไปจนถึงกิโลเมตรที่ 28 ไปเล็กน้อย มีทางแยกขวาไปตามทางหมายเลข ๒๓๒๓ ประมาณ 3 กิโลเมตร รวมระยะทางประมาณ 31 กิโลเมตร หอสมุดนานาชาติเขาค้อ หมู่ 4 ตำบลเขาค้อ บ้านกองเนียม ตรงข้ามทางแยกขึ้นอนุสรณ์สถานผู้เสียสละเขาค้อ เป็นหอสมุดขนาดใหญ่ออกแบบเป็นรูปเพชรคว่ำ สร้างด้วยกระจกสะท้อนแสง ภายในเก็บรักษาหนังสือทั้งภาษาไทยและภาษาต่างประเทศ และในบริเวณโดยรอบยังปลูกไม้ดอกเมืองหนาวสวยงามให้นักท่องเที่ยวได้ชมและถ่ายรูปอีกด้วย การเดินทาง จากสี่แยกสะเดาพงษ์ ไปตามทางหลวงหมายเลข2196ประมาณ 2 กิโลเมตร จะเห็นทางเข้าหอสมุด ให้เลี้ยวขวาเข้าไปประมาณ 500 เมตร ค่าเข้าชม 10 บาท สอบถาม โทร. 08 9084 4512, 08 1045 2384 พระบรมธาตุเจดีย์กาญจนาภิเษก หมู่ 4 ตำบลเขาค้อ บ้านกองเนียม ตั้งอยู่บนเขาค้อ ติดกับสำนักสงฆ์วิชมัยปุญญาราม เป็นเจดีย์ที่มีสถาปัตยกรรมผสมผสานทั้งแบบสุโขทัย อยุธยา และรัตนโกสินทร์ ยอดเจดีย์บรรจุพระบรมสารีริกธาตุที่อัญเชิญมาจากประเทศศรีลังกา เจดีย์แห่งนี้ชาวเพชรบูรณ์สร้างขึ้นเพื่อถวายเป็นพระราชกุศลแด่พระบาทสมเด็จพระเจ้าอยู่หัว ในวโรกาสทรงครองราชย์ 50 ปี เมื่อพ.ศ.2539ในวันสำคัญทางศาสนา เช่น วันมาฆบูชา จะมีประชาชนเดินทางมาประกอบพิธีทางศาสนา พิธีเวียนเทียนเป็นประจำ การเดินทาง ใช้ทางหลวงหมายเลข 2196 7 จากแยกรื่นฤดี อยู่ห่างจากที่ว่าการอำเภอเขาค้อไปทางทิศเหนือประมาณ 2 กิโลเมตร จะเห็นพระบรมธาตุเจดีย์กาญจนาภิเษก อยู่ติดถนนด้านขวามือ น้ำตกศรีดิษฐ์ เป็นน้ำตกหินชั้นเดียวขนาดใหญ่ มีน้ำไหลตลอดทั้งปี เคยเป็นที่อยู่ของ ผกค. มาก่อน สิ่งที่น่าสนใจคือ ครกตำข้าวพลังงานน้ำตกที่ ผกค.สร้างไว้
รายละเอียดในภาษาอังกฤษ: -
จุดเด่น: -
เวลาเปิดให้บริการ: ทุกวัน 24 ชั่วโมง (เข้าเยี่ยมชมอุทยานหรือพักแบบกางเต้นท์ จองผ่านแอพ QQ ล่วงหน้าไม่เกิน 15 วันทุกท่าน *จองบ้านพักล่วงหน้าอย่างน้อย 15 วัน ผ่าน Websiteอุทยาน)
ช่วงเวลาการเปิดให้บริการของปี: -
ติดต่อ: 09 7994 8542 , 0 5675 0240 , 0 5672 8044
สถานที่ใกล้เคียง: ใช้ทางหลวงหมายเลข 21 ตรงตลอด ผ่าน อำเภอศรีเทพ วิเชียรบุรี บึงสามพัน หนองไผ่ เมืองเพชรบูรณ์ แล้วเลี้ยวซ้ายที่บ้านนางั่วเข้าเขาค้อ